GSC ข้ามสายพันธุ์.!?
สร้างความฮือฮาป่าช้าแตกได้อย่างต่อเนื่องจริง ๆ สำหรับบริษัท โกลบอล เซอร์วิส เซ็นเตอร์ จำกัด (มหาชน) หรือ GSC อดีตลูกในไส้ของบริษัท เอเชีย แคปปิตอล กรุ๊ป จำกัด (มหาชน) หรือ ACAP ซึ่งปัจจุบันย้ายสำมะโนครัวไปเป็นลูกของ “ประยูร อัสสกาญจน์” เรียบร้อยโรงเรียนจีนแล้ว...
1 มิ.ย. 2564

สำนักข่าวรัชดา 
สร้างความฮือฮาป่าช้าแตกได้อย่างต่อเนื่องจริง ๆ สำหรับบริษัท โกลบอล เซอร์วิส เซ็นเตอร์ จำกัด (มหาชน) หรือ GSC อดีตลูกในไส้ของบริษัท เอเชีย แคปปิตอล กรุ๊ป จำกัด (มหาชน) หรือ ACAP ซึ่งปัจจุบันย้ายสำมะโนครัวไปเป็นลูกของ “ประยูร อัสสกาญจน์” เรียบร้อยโรงเรียนจีนแล้ว…
ฮือฮารอบแรก…จากกรณีหลังเข้าระดมทุนในตลาด mai มาได้ไม่นาน ก็นำเงินระดมทุนก้อนใหญ่ ไปซื้อตั๋วบี/อีของ ACAP บริษัทแม่ โดยไม่ผ่านมติของผู้ถือหุ้น ต้องมีการขอมติการลงสัตยาบันย้อนหลัง ปรากฏว่าผู้ถือหุ้นไม่ผ่านการให้สัตยาบัน ก็เกิดความวุ่นวาย
เนื่องจากตอนแรกระบุวัตถุประสงค์การใช้เงินระดมทุนไว้ชัดเจนว่า จะนำเงินไปใช้ขยายสาขา 100 ล้านบาท ปรับปรุงและพัฒนาอุปกรณ์เทคโนโลยี 40 ล้านบาท และเป็นทุนหมุนเวียน 4 ล้านบาท…แต่ไม่เป็นไปตามวัตถุประสงค์ กลับนำไปซื้อตั๋วบี/อีของบริษัทแม่ซะงั้น…
สุดท้าย GSC ก็ต้องเรียกคืนหนี้จาก ACAP …แต่เมื่อ ACAP ไม่มีเงินมาจ่ายหนี้ ก็ต้องตัดใจขายหุ้นที่ถือใน GSC ทั้งหมด 64% ให้กับ “ประยูร” เพื่อนำเงินไปใช้หนี้แทน…
ในขณะที่บอร์ดเกินกว่าครึ่งทยอยลาออก สร้างความอื้อฉาวมายาวนาน…
กลายเป็นความด่างพร้อยในตลาดทุน..!!
มารอบนี้ก็สร้างความฮือฮาอีกครั้ง เมื่อ GSC ไอเดียบรรเจิด จะไปลงทุนธุรกิจที่เกี่ยวข้องกับกัญชง-กัญชากะเค้าบ้าง.!?
ที่จริง GSC ซึ่งทำธุรกิจคอลเซ็นเตอร์ และติดตามทวงหนี้ หลัก ๆ ก็ทวงหนี้ให้กับ ACAP นั่นแหละ ไม่ได้มีความเกี่ยวข้องกับกัญชง-กัญชา เลย…อยู่ ๆ จะข้ามสายพันธุ์มาทำธุรกิจกัญชง-กัญชา หน้าตาเฉย…
ด้วยการผนึก 4 พันธมิตร ประกอบด้วย บริษัท แอสเซท เอเจ้นท์ แอนด์ แมเนจเม้นท์ จำกัด, วิสาหกิจชุมชนสมุนไพรออร์แกนิค_สปา, สมาคมนักวิจัยแห่งประเทศไทย และสมาคมผู้สื่อข่าวและสื่อมวลชนเพื่อสังคมประเทศไทย ลงทุนในโครงการขับเคลื่อนนโยบายกัญชาเสรีทางการแพทย์เพื่อเศรษฐกิจสุขภาพ
ทำให้ถูกมองว่าเป็นการอาศัยแรงเห่อสร้างราคาหุ้นหรือเปล่า..?
ถ้ามองในแง่ตัวธุรกิจยังไม่รู้ว่าจะประสบความสำเร็จหรือไม่..? เนื่องจากกัญชง-กัญชาในบ้านเรา ถือว่าอยู่ในช่วงเริ่มต้น…อย.เพิ่งปลดล็อกกัญชาออกจากยาเสพติด และใช้ในทางการแพทย์เท่านั้น ขณะที่กัญชงปลดล็อกให้ใช้ในผลิตภัณฑ์เครื่องสำอางได้
ล่าสุดอย.ก็เพิ่งคืนใบอนุญาตนำเข้าเมล็ดพันธุ์กัญชงจากต่างประเทศให้กับบริษัทต่าง ๆ หลังจากกลางเดือน มี.ค.ที่ผ่านมา เรียกคืนใบอนุญาต โดยอ้างว่าต้องการปรับปรุงรายละเอียดให้ครอบคลุมและมีความรัดกุมมากขึ้น ส่งผลให้หุ้นกัญชง-กัญชาวงแตกกระเจิงมาแล้ว
เอ๊ะ..!! หรือแค่อาศัยกระแสกัญชง-กัญชา ฟีเวอร์ เพื่อสร้างราคาหุ้น..? เหมือนก่อนหน้านี้ที่หลาย ๆ หุ้นคิดอะไรไม่ออก ก็ทำกัญชง-กัญชาเอาไว้ก่อน ส่งผลให้ราคาหุ้นวิ่งปรู๊ดปร๊าดกันมาแล้ว…อันนี้ก็ไม่รู้สินะ
แม้ไม่รู้ว่าจะออกมาในรูปแบบไหน…แต่ที่แน่ ๆ ช่วงเช้าวานนี้ก็เห็นราคาหุ้น GSC พุ่งพรวดไปแตะที่ระดับสูงสุด 1.90 บาท ก่อนจะค่อย ๆ ไหลลงมาปิดตลาดที่ 1.78 บาท หรือปรับเพิ่มขึ้น 2.89%
เอาเป็นว่าคาถากัญชง-กัญชายังไม่สิ้นมนต์ขลังอะนะ…
…อิ อิ อิ…